Document ID: 32007R0185

ΚΑΝΟΝΙΣΜΌΣ (ΕΚ) αριθ. 185/2007 ΤΗΣ ΕΠΙΤΡΟΠΉΣ
της 20ής Φεβρουαρίου 2007
για την τροποποίηση των κανονισμών (EΚ) αριθ. 809/2003 και (EΚ) αριθ. 810/2003 όσον αφορά την παράταση ισχύος των μεταβατικών μέτρων για μονάδες λιπασματοποίησης και παραγωγής βιοαερίου σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, της 3ης Οκτωβρίου 2002, για τον καθορισμό υγειονομικών κανόνων σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο (1), και ιδίως το άρθρο 32 παράγραφος 1,
Εκτιμώντας τα ακόλουθα:
(1)
Με τον κανονισμό (ΕΚ) αριθ. 1774/2002 καθορίζονται υγειονομικοί κανόνες σχετικά με τα ζωικά υποπροϊόντα που δεν προορίζονται για κατανάλωση από τον άνθρωπο. Λόγω του αυστηρού χαρακτήρα αυτών των κανόνων έχουν χορηγηθεί μεταβατικά μέτρα.
(2)
Ο κανονισμός (EΚ) αριθ. 809/2003 της Επιτροπής, της 12ης Μαΐου 2003, για μεταβατικά μέτρα, σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά τα πρότυπα μεταποίησης υλικών της κατηγορίας 3 και κόπρου που χρησιμοποιούνται σε μονάδες λιπασματοποίησης (2), προβλέπει ορισμένα μεταβατικά μέτρα προκειμένου να δοθεί χρόνος στη βιομηχανία έως τις 31 Δεκεμβρίου 2006 για να προσαρμόσει και να αναπτύξει εναλλακτικά πρότυπα μεταποίησης υλικών της κατηγορίας 3 και κόπρου που χρησιμοποιούνται σε μονάδες λιπασματοποίησης.
(3)
Ο κανονισμός (EΚ) αριθ. 810/2003 της Επιτροπής, της 12ης Μαΐου 2003, για μεταβατικά μέτρα, σύμφωνα με τον κανονισμό (ΕΚ) αριθ. 1774/2002 του Ευρωπαϊκού Κοινοβουλίου και του Συμβουλίου, όσον αφορά τα πρότυπα μεταποίησης υλικών της κατηγορίας 3 και κόπρου που χρησιμοποιούνται σε μονάδες παραγωγής βιοαερίου (3), προβλέπει ορισμένα μεταβατικά μέτρα προκειμένου να δοθεί χρόνος στη βιομηχανία έως τις 31 Δεκεμβρίου 2006 για να προσαρμόσει και να αναπτύξει εναλλακτικά πρότυπα μεταποίησης υλικών της κατηγορίας 3 και κόπρου που χρησιμοποιούνται σε μονάδες παραγωγής βιοαερίου.
(4)
Στις 7 Σεπτεμβρίου 2005 η Ευρωπαϊκή Αρχή Ασφάλειας των Τροφίμων (ΕΑΑΤ) εξέδωσε γνώμη σχετικά με την ασφάλεια έναντι των βιολογικών κινδύνων που συνδέονται με τα πρότυπα επεξεργασίας των ζωικών υποπροϊόντων για την παραγωγή βιοαερίου ή τη λιπασματοποίηση.
(5)
Με βάση την προαναφερθείσα γνώμη της ΕΑΑΤ, εγκρίθηκε ο κανονισμός (ΕΚ) αριθ. 208/2006 της Επιτροπής, της 7ης Φεβρουαρίου 2006, για την τροποποίηση των παραρτημάτων VI και VIII του κανονισμού (EΚ) αριθ. 1774/2002 του Ευρωπαϊκού Κοινοβουλίου και του Συμβουλίου όσον αφορά τα πρότυπα μεταποίησης για μονάδες παραγωγής βιοαερίου και λιπασματοποίησης και τις απαιτήσεις για κόπρο (4), στις 7 Φεβρουαρίου 2006, ο οποίος καθορίζει τις απαιτήσεις επαλήθευσης για εναλλακτικά πρότυπα μεταποίησης.
(6)
Τα μεταβατικά μέτρα που ορίζονται στους κανονισμούς (ΕΚ) αριθ. 809/2003 και (ΕΚ) αριθ. 810/2003 δεν εμποδίζουν τις ενδιαφερόμενες επιχειρήσεις να χρησιμοποιήσουν τη διαδικασία επαλήθευσης που εισάγει ο κανονισμός (ΕΚ) αριθ. 208/2006.
(7)
Τα εναλλακτικά πρότυπα μεταποίησης μπορούν τώρα να εγκρίνονται από την αρμόδια αρχή των κρατών μελών εάν έχει διεξαχθεί επαλήθευση με επιτυχή αποτελέσματα. Ωστόσο, τα κράτη μέλη χρειάζονται περισσότερο χρόνο για να ολοκληρώσουν τις διαδικασίες επαλήθευσης.
(8)
Επιπλέον, σε ορισμένες περιοχές της ΕΕ είναι συνήθης η χρήση διαδικασιών μεσοφιλικής ζύμωσης. Οι διαδικασίες αυτές δεν εξετάζονται συγκεκριμένα στην προαναφερθείσα γνώμη της ΕΑΑΤ· είναι όμως πιθανό να μην πληρούν όλες τις απαιτήσεις που ορίζονται για την επαλήθευση των εναλλακτικών προτύπων μεταποίησης. Η Επιτροπή έχει συνεπώς διαβιβάσει ερώτηση στην ΕΑΑΤ ζητώντας τη συμβουλή της σχετικά με την ασφάλεια της διαδικασίας μεσοφιλικής ζύμωσης. Η ΕΑΑΤ αξιολογεί προς το παρόν τους ενδεχομένους κινδύνους που συνεπάγεται η εν λόγω διαδικασία.
(9)
Εν αναμονή της συμβουλής που θα παράσχει η ΕΑΑΤ και για να δοθεί επιπλέον χρόνος στα κράτη μέλη για την επαλήθευση εναλλακτικών διαδικασιών, πρέπει να παραταθούν περαιτέρω τα μεταβατικά μέτρα που προβλέπονται στους κανονισμούς (ΕΚ) αριθ. 809/2003 και (ΕΚ) αριθ. 810/2003 ώστε να επιτραπεί στα κράτη μέλη να επιτρέψουν στις επιχειρήσεις να εξακολουθούν να εφαρμόζουν εθνικούς κανόνες όσον αφορά τα πρότυπα μεταποίησης για το υλικό της κατηγορίας 3 και τον κόπρο που χρησιμοποιούνται στις εγκαταστάσεις λιπασματοποίησης και παραγωγής βιοαερίου.
(10)
Επομένως, οι κανονισμοί (EΚ) αριθ. 809/2003 και (EΚ) αριθ. 810/2003 πρέπει να τροποποιηθούν αναλόγως.
(11)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 1 παράγραφος 1, στο άρθρο 3 παράγραφος 2 και στο άρθρο 4 του κανονισμού (ΕΚ) αριθ. 809/2003, η ημερομηνία «31 Δεκεμβρίου 2006» αντικαθίσταται από την ημερομηνία «30 Ιουνίου 2008».
Άρθρο 2
Στο άρθρο 1 παράγραφος 1, στο άρθρο 3 παράγραφος 2 και στο άρθρο 4 του κανονισμού (ΕΚ) αριθ. 810/2003, η ημερομηνία «31 Δεκεμβρίου 2006» αντικαθίσταται από την ημερομηνία «30 Ιουνίου 2008».
Άρθρο 3
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 20 Φεβρουαρίου 2007.

Labels: 1
17
14
20
7
0
6